**Alizée Lyonnet** (s. Alizée Jacotey, 21. elokuuta 1984 Ajaccio, Korsika) on ranskalainen laulaja, joka tunnetaan taiteilijanimellä **Alizée**.

Musiikkiura
-----------

Alizée alkoi harrastaa tanssimista nelivuotiaana. Vuonna 1999 hän osallistui kykyjenetsintäohjelmaan *Graines de Star*. Alizée oli aikonut osallistua ohjelman tanssikilpailuun, mutta koska se oli avoinna vain ryhmille, hän osallistui sen sijaan kilpailun lauluosioon.

Ranskalainen laulaja-lauluntekijä Mylène Farmer huomasi hänet ja otti hänet hoiviinsa. Heinäkuussa 2000 julkaistiin Alizéen esikoissingle, "Moi... Lolita". Kappaleen sanoitti Farmer ja sävelsi Laurent Boutonnat, jonka kanssa Farmer oli tehnyt musiikkia jo pitkään. "Moi... Lolita" pysyi Ranskan singlelistan kymmenen parhaan joukossa 31 peräkkäistä viikkoa. Sen korkein sijoitus oli listan kakkosena, yhteensä 13 viikkoa. Single pääsi listan huipulle muun muassa Espanjassa ja Italiassa ja ylsi viiden parhaan joukkoon ainakin Saksassa, Itävallassa, Alankomaissa ja Belgiassa.

Vielä saman vuoden aikana ilmestyi *Gourmandises*, Alizéen esikoisalbumi, jonka kaikki kappaleet on säveltänyt Boutonnat ja sanoittanut Farmer. Albumi vietti yhden viikon Ranskan albumilistan kärjessä ja yhteensä 14 viikkoa kymmenen parhaan joukossa. Se myi Ranskassa tuplaplatinaa ja sai IFPI:n "Platinum Europe Awards" - palkinnon miljoonan levyn myynnistä Euroopassa.

Kaksi vuotta myöhemmin Alizéen levyjä oli myyty yli neljä miljoonaa kappaletta kaikkialla maailmassa, ja hän oli voittanut useita palkintoja, muun muassa NRJ Awards-, World Music Awards- ja M6 Awards -palkinnot, joiden lisäksi monia muita eurooppalaisia musiikkipalkintoja.

Alizéen toinen albumi, *Mes courants électriques*, ilmestyi Ranskassa 18. maaliskuuta 2003. Se ylsi Ranskan albumilistan kakkoseksi ja myi tuplakultaa.

Lähes neljän vuoden hiljaiselon jälkeen Alizée julkaisi kappaleen "Mademoiselle Juliette", ensimmäisen singlensä 30. marraskuuta 2007 Ranskassa julkaistulta *Psychédélices*-albumiltaan. Ensimmäisellä listaviikollaan single ylsi sijalle 22 ja putosi sen jälkeen 50 parhaan joukosta. Albumi *Psychédélices* myi Ranskassa kultaa.

Maaliskuussa 2010 Alizée julkaisi neljännen studioalbuminsa *Une enfant du siècle*. Ensimmäisellä viikolla albumi myi alle 3 500 kopiota ja sijoittui *Charts in Francessa* 24:ksi. Albumista tehtiin myös erikoispainos, johon kuului itse CD-levyn lisäksi pieni romaanityylinen kirja, jossa laulujen sanoitusten lisäksi oli kerrottu Alizéen siihenastisesta historiasta, koko albumi viitenä *mini-LP*-levynä sekä juliste. Myös sata ensimmäistä ja 50 arvalla valittua tämän Box deluxen tilaajaa saivat Alizéen aidolla nimikirjoituksella varustetun *polaroid*-kuvan.

Alizée julkaisi uuden singlen, "A cause de l'automne" 4. heinäkuuta 2012. Toinen single, "Je veux bien", julkaistiin 22. huhtikuuta 2013. Singlet ovat 25. maaliskuuta 2013 ilmestyneeltä viidenneltä studioalbumilta nimeltään *5*. Albumi äänitettiin 2011–2012. Siitä julkaistiin samankaltainen keräilyversio kuin edellisestä albumista.

Alizée on osallistunut vuosittain järjestettävään ranskalaiseen Les Enfoirés -hyväntekeväisyyskonserttiin vuosina 2001, 2002 ja 2008-2013.

Marraskuussa 2013 Alizée voitti ranskalaisen *Danse avec les stars* -tanssiohjelman neljännen kauden. Voiton jälkeen hän osallistui myös jokaiselle kolmelle Danse avec les stars kiertueelle, joissa tanssiesityksiä pidetään ympäri Ranskan, sekä Belgiassa. *Danse avec les stars Tour 2016* kiertue käynnistyi 9. tammikuuta 2016. Näiden kiertueiden johdosta, Alizée ei ole pystynyt osallistumaan Les Enfoirés konsertteihin vuoden 2013 jälkeen, koska konsertit sattuvat aina tammi-helmikuun vaihteeseen, jolloin Danse avec les stars kiertue on edelleen käynnissä.

Alizéen kuudes studioalbumi, *Blonde*, julkaistiin 23. kesäkuuta 2014. Levyn ensimmäinen single, "Blonde", julkistettiin 17. maaliskuuta samana vuonna.

Yksityiselämä
-------------

Alizée syntyi ja varttui Korsikan saarella, mutta muutti täysi-ikäisyyden kynnyksellä Pariisiin. Hän meni naimisiin laulaja Jérémy Châtelainin kanssa 6. marraskuuta 2003 Las Vegasissa, Yhdysvalloissa. Avioliittoa ei tiettävästi laillistettu Ranskassa. Pari sai tyttären 29. huhtikuuta 2005. He erosivat alkuvuodesta 2012. Alizée muutti tyttärensä kanssa Ajaccioon, Korsikalle.. Alizéen osallistuttua *Danse avec les stars* -tanssiohjelmaan syksyllä 2013 hän ryhtyi seurustelemaan tanssiparinsa Grégoire Lyonnetin kanssa. Alizée ja Grégoire kihlautuivat huhtikuussa 2015. ja menivät naimisiin lauantaina 18. kesäkuuta 2016 Ajacciossa, Korsikalla.

Diskografia
-----------

### Studioalbumit

* *Gourmandises* (2000)
* *Mes courants électriques* (2003)
* *Psychédélices* (2007)
* *Une enfant du siècle* (2010)
* *5* (2013)
* *Blonde* (2014)

### Livealbumit

* *Alizée En Concert* (2004)

### Muut julkaisut

* *Alizée En Concert* (2004) DVD
* *Tout Alizée* (2007) CD+DVD
* *Psychédélices - Mexican Tour Edition* (2008) CD+DVD

### Kiertueet

* *En Concert* (2003-2004)
* *Psychédélices Tour* (2008)

Tanssiura
---------

### Tanssishowt

* *Danse avec les stars* (2013)
* *La danse fait son show* (2014)
* *Danse avec les stars - Le grand show* (2017)

### Kiertueet

* *Danse avec les stars - Tour 2013-2014*
* *Danse avec les stars - Tour 2014-2015*
* *Danse avec les stars - Tour 2016*
* *Danse avec les stars - Tour 2017*

Lähteet
-------

1. 1 2  RFI Music - biograhy *rfimusic.com*. Viitattu 14.10.2014. (englanniksi)
2. ↑  All Music - Mylène Farmer biograhy *allmusic.com*. Viitattu 14.10.2014. (englanniksi)
3. 1 2  Les Charts - Moi Lolita *lescharts.com*. Viitattu 16.10.2014. (ranskaksi)
4. ↑  Spanish Charts - Moi Lolita *spanishcharts.com*. Viitattu 18.10.2014. (englanniksi)
5. ↑  Les Charts - Gourmandises *lescharts.com*. Viitattu 18.10.2014. (ranskaksi)
6. ↑  Certifications Albums Double Platine - année 2001 (arkistoitu sivu archive.today -palvelussa) Syndicat National de l'édition Phonographique (SNEP).  Arkistoitu 29.6.2013. Viitattu 18.10.2014. (ranskaksi)
7. ↑  IFPI Platinum Europe Awards - 2002 (arkistoitu sivu archive.today -palvelussa) IFPI.  Arkistoitu 19.10.2013. Viitattu 18.10.2014. (englanniksi)
8. ↑  Les Charts - Alizee *lescharts.com*. Viitattu 19.10.2014. (ranskaksi)
9. 1 2  InfoDisc - Albumit (Pudotusvalikko) *Infodisc.fr*.  Arkistoitu 29.10.2014. Viitattu 19.10.2014. (ranskaksi)
10. ↑  Les Charts - Mademoiselle Juliette *lescharts.com*. Viitattu 19.10.2014. (ranskaksi)
11. ↑  RECAP - Danse avec les stars 4 : émotion, performance et une finale remportée par Alizée ! *premiere.fr*. Viitattu 19.10.2014. (ranskaksi)
12. ↑  Alizée raconte son plus dur moment de maman après sa sépa­ra­tion! *voici.fr*. Viitattu 21.10.2014. (ranskaksi)
13. ↑  Alizée et Grégoire Lyonnet : Amoureux et motivés, ils reprennent l'entraînement *Pure People*.  23.11.2014. Viitattu 1.3.2015. (ranskaksi)
14. ↑  Alizée et Grégoire bientôt mariés : découvrez les détails de sa demande en mariage ! *telestar.fr*.  17.4.2015. Viitattu 13.1.2016. (ranskaksi)
15. ↑  La chanteuse et le danseur se sont finalement unis... *Terrafemina*.  20.6.2016. Viitattu 21.6.2016. (ranskaksi)

Aiheesta muualla
----------------

* Kuvia tai muita tiedostoja aiheesta **Alizée** Wikimedia Commonsissa

* *alizee-officiel.com* – virallinen kotisivu
* *Moi, Alizée* YouTube-kanava
* Alizéen virallinen YouTube-kanava
* Alizéen virallinen YouTube VEVO-kanava
* Alizée Internet Movie Databasessa. (englanniksi)

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Ranska
* BnF data
* Saksa
* Tšekki

 |
|  |
| Taiteenala | 
* MusicBrainz

 |
|  |
| Muut | 
* Europeana
* IdRef

 |

 |